แบงก์ไม่จ่ายโหลดข้อมูลถูกฉกเงิน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — “กรุงไทย” เตือนอย่าดาวน์โหลดโปรแกรมแปลกทำธุรกรรมการเงิน ธนาคารไม่รับผิดชอบ 
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย เปิดเผยว่า ขอเตือนประชาชนอย่าดาวน์โหลดโปรแกรมแปลกๆ เพื่อทำธุรกรรมทางการเงินผ่านอินเทอร์เน็ต เพราะขณะนี้มีประชาชนหลงเชื่อดาวน์โหลดโปรแกรม และถูกขโมยข้อมูลทางการเงินจำนวนมาก
นายอภิศักดิ์ กล่าวว่า ขณะนี้มีการสร้างเว็บไซต์ธนาคารปลอมขึ้นมา จึงขอเตือนประชาชนอย่าหลงเชื่อ เพราะการทำธุรกรรมทางการเงินผ่านอินเทอร์เน็ตนั้น หากทำผ่านเว็บไซต์จริงของธนาคาร ทุกครั้งจะมีการแจ้งกลับไปยังลูกค้าผ่านอีเมลที่ให้ไว้ เพื่อแจ้งให้ลูกค้ารู้ว่ามีการทำธุรกรรมผ่านอินเทอร์เน็ตจริง
“ถ้าลูกค้ามีการดาวน์โหลดโปรแกรมแปลกๆ แล้วถูกเจาะข้อมูลหลอกเอาเงินไปธนาคารจะไม่รับผิดชอบ แต่หากลูกค้าถูกเจาะข้อมูลผ่านเครือข่ายของธนาคาร ธนาคารก็ต้องรับผิดชอบ แต่จนถึงขณะนี้ยังไม่มีลูกค้าธนาคารกรุงไทยที่ได้รับความเสียหายหรือเจอกรณีแบบนี้” นายอภิศักดิ์ กล่าว
นายอนุชิต อนุชิตานุกูล รองกรรมการผู้จัดการ ธนาคารกรุงไทย กล่าวว่า ธนาคารได้ออกบัตรเดบิตรูปแบบใหม่ในชื่อ KTB Shop Smart Card มีทั้งสิ้น 4 แบบ ได้แก่ Classic Card ค่าธรรมเนียมรายปี 200 บาท Gold Card ค่าธรรมเนียมรายปี 250 บาท Pearl Card ค่าธรรมเนียมรายปี 599 บาท และ Blue Dimond Card ค่าธรรมเนียมรายปี 999 บาท โดยทุกบัตรหากมีการรูดซื้อสินค้าจะได้รับการแจ้งเตือนข้อความสั้น (SMS) ทุกครั้ง เพื่อเพิ่มความมั่นใจให้ลูกค้าในการใช้บัตรเดบิต
บัตรเดบิต Pearl Card ยังคุ้มครองเงินที่ถูกโจรกรรมจากการทำธุรกรรมผ่านเอทีเอ็มของธนาคารด้วย โดยจะคุ้มครองความเสียหายครั้งละ 5,000 บาท แต่ต้องเป็นเครื่องของธนาคารเท่านั้น
ขณะที่บัตรเดบิต Blue Dimond Card จะคุ้มครองการรักษาพยาบาล คุ้มครองอุบัติเหตุส่วนบุคคล และชดเชยรายได้
นายอนุชิต กล่าวว่า ปัจจุบันระบบมีผู้ถือบัตรเดบิตจำนวนมาก แต่ใช้รูดสินค้าประมาณ 3% ถือเป็นสัดส่วนที่น้อยมาก โดยส่วนใหญ่ยังใช้บัตรเดบิตกดเงินสดจากเครื่องเอทีเอ็มเหมือนบัตรเอทีเอ็ม เนื่องจากผู้ถือส่วนใหญ่ ไม่รู้ว่าบัตรรูดซื้อสินค้าได้ และอีกส่วนกังวลเรื่องความปลอดภัย ธนาคารจึงเพิ่มบริการ SMS ให้กับลูกค้า ซึ่งปัจจุบันธนาคารมีบัตรเดบิตทั้งสิ้น 3.5 ล้านบัตร
“บัตรเดบิตต่อไปจะเป็นเทรน เรามองเห็นตรงนี้ และคิดว่าควรกระตุ้นให้ลูกค้าใช้จ่ายผ่านบัตรเดบิต เพราะปลอดภัยกว่า ไม่ต้องถือเงินสด แต่เมื่อลูกค้าห่วงเรื่องความปลอดภัย เราก็เพิ่มบริการ SMSให้กับลูกค้า เขาจะได้รู้ว่า มีการรูดเงินไปจริงเท่าไร” นายอนุชิต กล่าว